སྐྱེ་ལྡན་གཞན་ཀུན་དང་མཚུངས་པར་རྩི་ཤིང་ཡང་ཧ་ཅང་ཕྲ་བའི་གྲུབ་ཆ་ཕྲ་ཕུང་ཞེས་པ་ལས་གྲུབ་ཡོད།དེ་ཡང་ཕྲ་ཕུང་དུ་མ་ཚོགས་པ་ལས་ཕུང་གྲུབ་ཅེས་པ་གྲུབ་པ་དང་།ཕུང་གྲུབ་དུ་མ་འདུས་པ་ལས་དབང་པོ་དང་།དབང་པོ་དུ་མ་འདུས་པ་ལས་སྐྱེ་ལྡན་གྱི་དངོས་པོ་བྱེ་བྲག་གཅིག་འབྱུང་བ་ཡིན།སྤྱིར་རྩི་ཤིང་དང་སེམས་ཅན་ཐམས་ཅད་ཕྲ་ཕུང་ལས་གྲུབ་པ་ཡིན་ཡང་ཕྲ་ཕུང་གི་ཆགས་བཀོད་ཕྲན་བུ་མི་འདྲ་བ་ཡོང་གི་ཡོད།རྩི་ཤིང་གི་ཕྲ་ཕུང་ལ་སྲ་ཞིང་མཁྲེགས་པའི་ཤུན་པགས་ཡོད་པ་དང་དེ་ལས་རྩི་ཤིང་གི་དབྱིབས་དང་སྲ་བའི་རང་བཞིན་ཡོང་གི་ཡོད།གལ་ཏེ་ཕྲ་མཐོང་ཆེ་ཤེལ་སྤྱད་ནས་རྩི་ཤིང་གི་ཕྲ་ཕུང་ལ་བལྟས་ཚེ།དེ་ནི་ས་ཕག་ཆུང་ཆུང་ཞིག་གམ་ཡང་ན་ཁང་ཆུང་གྲུ་བཞི་མ་ལྟ་བུ་ཞིག་ཏུ་མཐོང་ངེས་ཡིན།